google/wiki40b huggingface dataset:
יחסי דומיננטיות

בגנטיקה, יחסי דומיננטיות הוא מונח המתאר את האופן בו אללים שונים של אותו גן מתבטאים וקובעים את הפנוטיפ.
ביטוי תכונות גנטיות נקבע על ידי הקוד הגנטי, המקודד לגנים ולרצפי רגולציה ומסודר בכרומוזומים. לכל יצור בעל גנום דיפלואידי כגון זה של האדם, שני עותקים מכל כרומוזום (להוציא את כרומוזומי המין), המכילים רצפים זהים מבחינה פונקציונלית (כלומר מכילים את אותם גנים), אך לא בהכרח זהים מבחינת תוכנם (כלומר האללים בהם שונים). לא כל הרצפים הגנטיים באים לידי ביטוי בצורה זהה, וביטויים למעשה תלוי ביחסי מיסוך מסוגים שונים, אם בין אללים שונים של אותו גן המופיעים בשני כרומוזומים הומולוגיים ואם בין אללים של גנים שונים הפועלים יחד בהשפעתם על תכונה אחת.

דומיננטיות שלמה

כאשר אלל אחד של הגן ממסך באופן מלא את התבטאותו של אלל אחר, מתקיימים יחסים של דומיננטיות שלמה בין אללים אלו. האלל הממסך נקרא אלל דומיננטי (Dominant, בעברית: שַׁלְטָן, שַׁלְטָנִי) ועותק יחיד ממנו מספיק כדי לגרום לפנוטיפ אליו הוא מקודד. האלל הרצסיבי (Recessive, בעברית: נַסְגָן, נַסְגָנִי) הוא האלל הממוסך, והוא גורם להופעת הפנוטיפ אליו הוא מקודד אך ורק במצב הומוזיגוטי (כאשר שני האללים של הגן זהים).
לדוגמה, האלל המקודד לזרע אפונה ירוק הוא דומיננטי על-פני האלל המקודד לזרע אפונה צהוב. אם צמח צאצא יירש מאחד מהוריו אלל ירוק ומההורה השני אלל צהוב - הרי שזרעיו של הצאצא יהיו ירוקים, מאחר שהאלל הירוק הדומיננטי ממסך את השפעתו של האלל הצהוב הרצסיבי.

קו-דומיננטיות

קו-דומיננטיות מתארת מצב בו אללים שונים המכתיבים פנוטיפים שונים, באים שניהם לידי ביטוי בפרט הטרוזיגוטי. קו-דומיננטיות היא צורה של יחסי גומלין בין אללים - מעין "שיתוף פעולה" ביניהם, כך שהתכונה הסופית - הפנוטיפ - מהווה שילוב של התכונות להן מקודדים שני האללים. יחסי גומלין מסוג זה קיימים בין האללים המכתיבים את סוג הדם. קיימים שלושה אללים לגן הקובע את סוג הדם, שניים מביניהם (A ו-B) מכתיבים שני סוגים של שיירי אוליגו-סוכרים הבולטים מתאי הדם האדומים ואילו האלל השלישי (מסוג O) אינו מכתיב שייר כלשהו. הופעת כל אחד מהאללים A או B תגרום להופעת השייר מהסוג התואם לאלל, ללא תלות באלל השני. המצאות אלל מסוג אחד (הומוזיגוט או הטרוזיגוט כשהאלל השני הוא O) תגרום להופעת שייר מסוג אחד, ולכן סוג הדם יהיה A או לחלופין B ואילו המצאות שני האללים (הטרוזיגוט AB) תגרום להופעת שני סוגי השיירים יחד וסוג הדם יהיה AB. האללים A ו-B מקיימים ביניהם קו-דומיננטיות, ואילו האלל O הוא רצסיבי מול כל אחד מהם.
לדוגמה:אלל מסוג Ia ואלל מסוג Ib יביא לתוצאה של IaIb שיתן סוג דם AB.

דומיננטיות חלקית

דומיננטיות חלקית היא צורה נוספת של יחסי גומלין בין אללים בה באים שניהם לידי ביטוי. הפנוטיפ המתקבל מהווה מעין פנוטיפ ביניים של הפנוטיפים להם מקודדים שני האללים בנפרד. כך למשל, בצמח שלו אלל בעל דומיננטיות חלקית המקודד לפרחים אדומים על ידי יצירת פיגמנט אדום, ואלל רצסיבי שאינו גורם ליצירת פיגמנט (ומקודד לפרחים לבנים), כמות הפיגמנט שתהיה בפרחים הטרוזיגוטיים היא קטנה מזו שבפרחים הומוזיגוטים דומיננטיים ולכן הם יהיו בצבע ורוד - שילוב של אדום ולבן.
גת חפר

גַּת חֵפֶר או גַּת הַחֵפֶר היא עיר מקראית, המוזכרת בתנ"ך.
על פי ספר יהושע היא נמסרה לנחלת שבט זבולון: 
"וַיַּעַל הַגּוֹרָל הַשְּׁלִישִׁי לִבְנֵי זְבוּלֻן לְמִשְׁפְּחֹתָם וַיְהִי גְּבוּל נַחֲלָתָם עַד שָׂרִיד: וּמִשָּׁם עָבַר קֵדְמָה מִזְרָחָה גִּתָּה חֵפֶר עִתָּה קָצִין וְיָצָא רִמּוֹן הַמְּתֹאָר הַנֵּעָה:" (ספר יהושע, פרק י"ט, פסוקים י'-י"ג)
העיר מוזכרת בספר מלכים, כאתר הולדתו של הנביא יונה בן אמיתי שעליו מסופר בספר יונה; אשר הושבה לתחום השליטה הישראלי על ידי מלך ישראל, ירבעם בן יואש:
"בִּשְׁנַת חֲמֵשׁ עֶשְׂרֵה שָׁנָה לַאֲמַצְיָהוּ בֶן יוֹאָשׁ מֶלֶךְ יְהוּדָה מָלַךְ יָרָבְעָם בֶּן יוֹאָשׁ מֶלֶךְ יִשְׂרָאֵל בְּשֹׁמְרוֹן אַרְבָּעִים וְאַחַת שָׁנָה: ... הוּא הֵשִׁיב אֶת גְּבוּל יִשְׂרָאֵל מִלְּבוֹא חֲמָת עַד יָם הָעֲרָבָה כִּדְבַר ה' אֱלֹהֵי יִשְׂרָאֵל אֲשֶׁר דִּבֶּר בְּיַד עַבְדּוֹ יוֹנָה בֶן אֲמִתַּי הַנָּבִיא אֲשֶׁר מִגַּת הַחֵפֶר:" (ספר מלכים ב', פרק י"ד, פסוקים כ"ג-כ"ה)
הירונימוס, אשר פעל באירופה ובארץ ישראל במפנה המאות ה-4-ה-5, זיהה את גת חפר בסמוך לציפורי, בספרו "מקומות האתרים העבריים ושמותיהם" (Liber De Situ Et Nominibus Locorum Hebraicorum); וזיהוי זה אומץ אצל חלק מהחוקרים במאה ה-20.
זיהוי נוסף שהתקבל, הוצע בתל א-זרְעְ (או חִרבת א-זֻרַאעַ) ליד משהד; באתר נערכו חפירות ארכאולוגיות ונמצאו חרסים מהתקופה הישראלית.
רונן יצחקי

רונן יצחקי Ronen Izhaki (נולד ב־25 בספטמבר 1972 – י"ח בתשרי ה'תשל"ג) הוא כוריאוגרף ורקדן ישראלי, יוצר מחול עכשווי. מנכ"ל עמותת "בין שמיים לארץ" (ע.ר).

טלוויזיה, קולנוע, וידאו

לא תרקוד - מאקו - שידורי קשת, TTV 2011
יומן שישי - כאן 11 לשעבר רשות השידור אילה חסון 2014
הכל תרבות - כאן חינוכית עם טל גורדון 2014
צינור לילה - ערוץ 10 2014
נתן דטנר, צולם ביום חול עם נתן דטנר, כאן 11 לשעבר רשות השידור, 2016
Dance Magazine 2018
איתי מאוטנר, כאן תאגיד השידור - המכולה, 2018
יוצרים - שחף דקל 2019
עדלי סטיבנסון (סגן נשיא)

חייו

סטיבנסון נולד לג'ון טרנר סטיבנסון ולאליזה לבית יואינג, צאצאים למהגרים מסקוטלנד ומאירלנד. בשנת 1813 עברו הוריו מקרוליינה הצפונית לקנטקי, בה נולד וגדל עד מעברם לבלומינגטון שבאילינוי בשנת 1852. מעברם אירע בעקבות פגיעת הקור במטעי הטבק של אביו והקשיים הכלכליים אליהם נקלעו. באילינוי הפעיל אביו טחנת קמח. סטיבנסון למד באוניברסיטה המקומית בעיר וסיים לימודיו ב-Centre College שבקנטקי. בעקבות מות אביו הוא שב לאילינוי וסייע למשפחתו בהפעלת הטחנה.
בשנת 1858 הוסמך לעריכת דין והחל לעסוק במקצוע, לצדם של עורכי הדין סטיבן דאגלס ואברהם לינקולן. פעילותו הפוליטית החלה בנטילת חלק בקמפיין הבחירות של דאגלס לסנאט של ארצות הברית בשנת 1858. סטיבנסון גם פעל באופן ציבורי כנגד תנועת "שאינם יודעים דבר". משרתו הציבורית הראשונה הייתה כעוזר משפטי בבית משפט, בתקופת מלחמת האזרחים. בשנת 1864 הוא נמנה עם חבר האלקטורים מטעם המפלגה הדמוקרטית, ובאותה שנה נבחר למשרת תובע מחוזי. בסיום תפקידו, בשנת 1868, עסק בעריכת דין באופן פרטי, במשרד משותף עם בן דודו ג'יימס יואינג.
בשנים 1875–1877 כיהן סטיבנסון בבית הנבחרים של ארצות הברית. הוא כשל בניסיון להיבחר לכהונה שנייה, אך בשנת 1879 נבחר שוב לתפקיד וכיהן כהונה אחת נוספת עד 1881. הוא הציג מועמדותו לבחירה בתום כהונתו, כמו גם בבחירות שלאחריהן, והפסיד בהפרש נמוך של קולות. בעת כהונתו של גרובר קליבלנד כנשיא, בשנת 1885 היה סטיבנסון העוזר הבכיר למזכיר הדואר. בתפקיד זה פיטר כ-40,000 מעובדי רשות הדואר שהיו מזוהים עם המפלגה הרפובליקנית והחליפם בעובדים המזוהים עם המפלגה הדמוקרטית. החלטתו זו השפיעה מאוחר יותר על אי מינויו למשרת שיפוט, הממונה בידי אישים פוליטיים.
סטיבנסון כיהן כסגן נשיא ארצות הברית בשנים 1893–1897, בכהונתו השנייה של גרובר קליבלנד כנשיא. הוא זכה לשבחים על תפקודו הממלכתי בתפקיד נשיא הסנאט, אך היה בעל השפעה מועטה על תהליך קבלת ההחלטות של הנשיא עצמו. בשנת 1896 הוא הציג מועמדותו בבחירות המקדימות לקביעת מועמד המפלגה הדמוקרטית לנשיאות והפסיד לויליאם ג'נינגס ברייאן. ברייאן נותר המועמד לנשיאות בשנת 1900 וסטיבנסון נבחר להתמודד עמו בשנית למשרת סגן הנשיא. בבחירות אלו ניצח מועמד המפלגה הרפובליקנית ויליאם מקינלי.
לאחר מערכת הבחירות בשנת 1900 שב סטיבנסון לעסוק בעריכת דין. בשנת 1908 הציג מועמדותו למשרת מושל אילינוי והפסיד בהפרש נמוך של קולות. בשנת 1914 נפטר בשיקגו והובא לקבורה בחלקת הקבר המשפחתית שבבלומינגטון.
סטיבנסון נישא בשנת 1866 ללטישיה לבית גרין והיה אב לארבעה. לטישיה הייתה ממייסדות תנועת בנות המהפכה האמריקנית ושימשה נשיאת הארגון השנייה, לאחר קרוליין הריסון. בנם, לואיס סטיבנסון, כיהן כמזכיר המדינה של מדינת אילינוי. נכדם, עדלי סטיבנסון, שימש מושל אילינוי ושגריר ארצות הברית באומות המאוחדות, ונינם עדלי סטיבנסון השלישי כיהן כסנאטור.
סרנגטי

הסרנגטי היא סוואנה אפריקאית גדולת ממדים המשתרעת על כ-60,000 קילומטרים רבועים בטנזניה ובקניה.
האזור מכיל מספר פארקים לאומיים ואזורים הנתונים תחת פיקוח, בהם הפארק הלאומי סרנגטי המשתרע על שטח של יותר מ-14,000 קילומטרים רבועים. השם "סרנגטי" מקורו בשפת של בני המסאי, ופירושו "ערבות אין-סופיות". הסרנגטי ידועה גם בגלל עולם החי העשיר שבה. באזור מצויים יותר מ-2 מיליוני פרטים של פרסתנים אוכלי עשב ועוד אלפי טורפים ממינים שונים, בעיקר חתוליים. גנואים כחולים, צבאים, זברות ותאו אפריקני הם מבעלי החיים הנפוצים ביותר באזור.
הסרנגטי מוכרת בעיקר בגלל "הנדידה הגדולה" הדו-שנתית של אוכלי עשב, שהיא אחת מהנדידות היבשתיות הגדולות ביותר של בעלי חיים בכדור הארץ. בסביבות חודש אוקטובר, בסביבות שני מיליון פרסתנים אוכלי עשב נודדים מהגבעות הצפוניות של הסרנגטי אל עבר הערבות הדרומיות, תוך כדי חציית נהר המארה, בעקבות הגשמים והעשב הטרי שצומח בעקבותיהם. בערבות הדרומיות הפוריות מעמידים רבים מהפרסתנים צאצאים, ובחודש אפריל הם יוצאים בנדידה חזרה לצפון, וחוצים את נהר המארה שוב. הנדידה מעמידה לבעלי החיים תלאות רבות, וחלק ניכר מהם לא שורד אותה. כ-250,000 גנואים מתים מדי שנה במהלך המסע מטנזניה אל מסאי מארה, מרחק של כ-800 קילומטרים. המוות נגרם בדרך כלל כתוצאה מפציעות, אפיסת כוחות, או טריפה על ידי אחד ממיני החתולים הגדולים המצויים בסרנגטי ותניני היאור השורצים בנהר המארה. ככל הנראה, בעלי החיים הנודדים רגישים לקולות בתדרים נמוכים מאוד ומסוגלים לשמוע את קול הגשמים והסערות גם כשזה נמצא במרחק עשרות קילומטרים מהם, וכך הם מכוונים את כיוון נדידתם.
בסמוך לסרנגטי נמצא גם אתר מורשת עולמית אזור השימור נגורונגורו, שבו נמצאו מאובני האדם הקדומים ביותר.
גטו מסינה

בתי הכנסת

בגטו היו בתי כנסת עתיקים: בית הכנסת הגדול בשם ה"סינגוגה מג'ורה" (Sinagoga maggiore), ובית הכנסת הקטן בשם ה"סינגוגה מינורה" (Sinagoga minore). בית הכנסת הקטן נמצא בבית החולים היהודי (ospedale degli ebrei) של העיר.
כנסיית סן פיליפו נרי (Chiesa dei padri di San Filippo Neri) הייתה במקור בית הכנסת שנמצא ב"קוארטיירה פרפורטו" והפכה לכנסייה בשנת 1495. בית הכנסת מסינה היה המפורסם ביותר מבין בתי הכנסת העתיקים בסיציליה.

גאונים

תקשרו הרבנים שבמסינה עם הגאונים הם ראשי ישיבות סורא ופומבדיתא שבבבל.
LASEK

LASEK (באנגלית, ראשי תיבות של Laser-Assisted Sub-Epithelial Keratectomy - כריתת קרנית תת-אפיתלית בסיוע לייזר) הוא ניתוח לתיקון הראייה בלייזר. מטרתו לתקן ליקויי ראייה ולהקטין את תלותו של המנותח במשקפיים או בעדשות מגע.
את ההליך ביצע לראשונה דימיטרי אזר, רופא ומנתח עיניים במרפאת עיניים ואוזניים במסצ'וסטס שבארצות הברית. את הניתוח הפכה לפופולרי חברת קמלין, שטבעה את המושג "LASEK" להליך של "שיוף" הקרנית. הליך זה משנה בצורה בלתי הפיכה את צורת הקרנית הקדמית המרכזית בעזרת קרן לייזר, לשם התכת כמות רקמה קטנה של תאי חיבור בקרנית, מתחת לאפיתל בקרנית. לפני ההתכה מסירים את השכבה העליונה של הקרנית. מערכת ממוחשבת עוקבת אחרי תנועות עינו של המנותח, בקצב של בין 60 ל-4000 פעם בשנייה (משתנה בין יצרני מכשירים שונים) ומכוונת את קרן הלייזר לשם דיוק בליטוש. מרבית הלייזרים מתמרכזים אוטומטית על ציר הראייה. הם מפסיקים את פעולת המכשיר לשבריר שנייה כאשר העין זזה מחוץ לטווח המכשיר, וממשיכים כאשר העין שוב במוקד.
האפיתל, השכבה החיצונית של הקרנית, היא שכבה רכה שבכיסוי מלא שלה על ידי דמעות יכולה להתחדש לחלוטין מתאי הגזע בחיבור שבין הקרנית ללובן העין, ללא אובדן של בהירות בראייה. בניגוד לשכבה החיצונית, השכבות התחתונות בקרנית נוצרות ומעוצבות בשלב מוקדם של החיים ותכונות ההתחדשות שלהן מוגבלות מאוד. אם השכבות הנמוכות יותר מעוצבות על ידי לייזר או נבצעות על ידי מיקרוקרטום, שינוי זה הוא בלתי הפיך. בהליך ה-LASEK מסירים את שכבת האפיתל, מניחים אותה בתמיסה כימית משמרת למשך ההליך, ומחזירים אותה למקומה לאחר ההתכה.
כופרי חולית

תקציר העלילה

מאות שנים עברו מאז מותו של הקיסר-האל לטו השני אטריידיס בסוף אירועי הקיסר האל של חולית. מותו של לטו גרם למחסור אדיר במרקוח ברחבי היקום; כתוצאה ממחסור זה נגרמה הפזורה: חלקים גדולים מן האנושות התפזרו בעזרת ספינות אל היקום הלא ידוע ללא אמצעי תקשורת עם הקיסרות הישנה. ימי רעב קשים תקפו את כוכבי הקיסרות הישנה.
כוכב הלכת אראקיס, שכעת נקרא ראקיס, נהפך שוב למדבר. דגי החול שנפלטו מגופו של לטו העריץ כשמת הפכו את הכוכב לחולית שוב. בדרך זו הסם שב לקיסרות ואט אט האנושות התאוששה מאימי הרעב והפזורה.
ברחבי היקום פזורים צאצאיהם של סיונה אטריידיס ודנקן איידהו. סיונה, התוצר הסופי של תוכנית הרבייה של לטו השני, נשאה בדמה תכונה ראשונה מסוגה: היא נסתרת מפני כוחות ראיית הנולד. כך מחוסנים גם כל צאצאיה הרבים הפזורים ברחבי הגלקסיה. ברחבי היקום מסתובבות אי-ספינות: ספינות חלל משוכללות הנסתרות מעיני ראיית הנולד כמו גם כל נוסעיהן.
כאשר מת הקיסר-האל מוסד הקיסרות מת עמו. ביקום ישנם כעת שלושה כוחות מרכזיים: האייקסיאניים שייצרו את האי-ספינות, בני טליילאס שלמדו לייצר מרקוח במכלי האקסלטול שלהם ובנות גשרית. גילדת החלל הוחלשה הודות למכשירים אייקסיאניים המחליפים את הנווטים. שאריות דוברות הדגים, בעבר חיל הנשים הקטלני של הקיסר-האל, פזורות בכוכבי הלכת ללא כוח ממשי. בכוכב ראקיס קמה תנועת כוהנים הסוגדת ללטו השני, האל המפוצל.
אך מן הפזורה באים אל הקיסרות כוחות חדשים. האובדים השבים מן הפזורה מביאים עמם דתות ותרבויות חדשות. רקדני פנים חדישים מן הטליילאסו שבים עם כוחות חדשים. אך הכוח החזק ביותר שבא מן הפזורה הוא המטרונות הכבודות: מסדר נשים אלימות ואכזריות התאבות לכוח ומשעבדות גברים בדרכי מין.
הספר מגולל את עלילותיהן של כמה דמויות: האם הנערצה לוסילה שהגיעה למצודת בנות גשרית כוכב גאמו (בעבר גיאדי פרימה) כדי להחתים את ר'ולת דנקן איידהו. שיאנה, ילדה מראקיס שמסוגלת לשלוט בעקלתונים. דנקן איידהו כר'ולה שנמצא תחת האימון של בנות גשרית במצודה שבגאמו. הבאשאר מיילס טג שנקרא להיות מדריך נשק לר'ולה. האם הראשה טאראזה שמתמודדת עם קרע בתוך בנות גשרית. דארווי אודראדה, אם נערצה ושותפה קרובה לטאראזה, וטילוית ואף, אדון האדונים של הטליילאסו.
ספר זה כתוב ככל קודמיו בצורה מעמיקה ומפורטת, בפילוסופיה הנוגעת בתחומי חיים רבים. בספר זה ניתן דגש חזק יותר על בנות גשרית: הכשרתן, סיסמאותיהן והאמהות הנערצות תופסות מקום רחב בספר. כתוב גם רבות על פחדן של בנות גשרית מן האהבה, שהיא המקור למה שנקרא כפירה בפיהן. בנוסף יש יותר דגש על הטליילאסו והאופי שלהם.
לאורך הספר כולו דמויות רבות חושבות בינן לבין עצמן האם הן עדיין חיות תחת צילו של העריץ, לטו השני; הוא אמר שלאחר שימות תתקיים פנינה מתודעתו בכל עקלתון ודג חול הקיימים. האם הוא עדיין חי בעקלתוני ראקיס? האם הפזורה והשבים ממנה היו חלק מתוכניתו האדירה, שביל הזהב?
רוז ויליאמס

חייו

רוז נולד בפומונה, קליפורניה, למשפחה בפטיסטית דרומית אדוקה. בילדותו הושפע מאמנים כמו דייוויד בואי, טי רקס, אליס קופר, איגי פופ וניו יורק דולס. כנער, בשנות השבעים המאוחרות, הוא נמשך לתחום הפאנק רוק.
בגיל 16 החל לנגן בלהקות רוק שונות. את שם הבמה "רוז ויליאמס" בחר על שם מצבה שאהב בבית קברות.
ויליאמס התפרסם בעיקר בשל כתיבת שירים והקמת הלהקה "Christian Death".
ויליאמס היה נשוי לזמרת אווה אורטיז (הידועה בכינוי "Eva O"), שגם הייתה שותפתו ללהקה מאוחרת שלו, "פרויקט הצל". לזוג לא היו ילדים.
בגיל 34 נמצא ויליאמס על ידי חברו ושותפו לדירה, כשהוא תלוי בדירתם בדרום הוליווד.
נחמן שלמה גרינשפאן

ביוגרפיה

נולד בלכוביץ שבפלך מינסק (כיום בבלארוס) לרב יעקב משה גרינשפאן. למד בישיבת מיר. בהמשך עברה משפחתו לסלוצק והוא שב לבית הוריו ונעשה תלמידו של הרב יעקב דוד וילובסקי (רידב"ז), רבה של העיר וראש הישיבה בה. לאחר שקיבל היתר הוראה מרבו זה, למד בישיבות נוספות בליטא ואצל רבי חיים סולובייצ'יק במסגרת "קיבוץ" הבחורים שלמדו אצלו בעירו בריסק. בהמשך נסע לוורשה בירת פולין כדי ללמוד אצל הרב אברהם בורנשטיין מסוכטשוב. בתקופה זו פרסם מחידושיו בכתבי עת תורניים.
בהמשך התגורר כשנתיים באנטוורפן ואז היגר לאנגליה. תחילה התגורר בלידס שבה החל להדפיס את ספריו במקביל לתפקידו כר"מ בישיבה ותלמוד תורה מקומיים. בשנת ה'תר"ץ (1930) נקרא לכהן כראש ישיבת "עץ חיים" בלונדון, לצד הרב אליהו לופיאן. הוא החזיק במשרתו זו למעלה משלושים שנה עד פטירתו בחודש אלול ה'תשכ"א.
רוברטה פלאק

תולדות חייה

נולדה בצפון קרוליינה וגדלה בווירג'יניה.
היא ירשה את שם משפחתה מאמה, איירין פלאק, שהייתה זמרת בכנסייה. פלאק נחשפה לראשונה למוזיקה אפריקנית-אמריקנית כשהאזינה לשירתן של מהליה ג'קסון וסאם קוק בכנסייה שרוב באיה היו שחורים.
בגיל 15 התקבלה ללימודים באוניברסיטת הווארד בוושינגטון די. סי. על סמך מלגת הצטיינות במוזיקה. לאחר שסיימה את לימודי התואר הראשון בגיל 19, ביקשה להמשיך בלימודים. אלא שמותו הפתאומי של אביה אילץ אותה להתחיל לעבוד כמורה למוזיקה.

קרירה

במקביל לעבודתה ליוותה פלאק זמרי אופרה בפסנתר ושרה בעצמה במועדונים בוושינגטון. ב-1968 איתר אותה מפיק אטלנטיק רקורדס שרה במועדון ואירגן לה מבחן בחברה. בינואר 1969 ראה אור אלבום הבכורה שלה, "First Take" בחברת אטלנטיק רקורדס. התקליט לא היה להיט עד שקלינט איסטווד שילב את השיר "The First Time Ever I Saw Your Face" מתוכו בפסקול סרטו הראשון כבמאי, "Play Misty for Me" מ-1971. השיר הפך ללהיט, שהה שישה שבועות בראש המצעד ב-1972 והתקליט היה לתקליט זהב. פלאק ואיסטווד נותרו קשורים וב-1983 הקליטה פלאק את המוזיקה עבור סרטו הארי המזוהם.

להיטים מוכרים

להיטה הידוע הורג אותי ברכות בשירו ("Killing Me Softly with His Song") נכתב על ידי נורמן גימבל, ופלאק הקליטה לו גרסה ב-1973. השיר בוצע לראשונה ב-1972 על ידי לורי ליברמן. ליברמן טענה, שאחרי שהאזינה לשיר "כיסאות ריקים" של דון מקלין (מתוך אלבום המופת שלו פשטידה אמריקאית ), היא עברה חוויה חזקה של הזדהות, וכתבה על כך שיר. כשסיפרה על כך לגימבל, הוא כתב את השיר, שהולחן על ידי צ'ארלס פוקס ובוצע על ידי ליברמן. המלחין פוקס הכחיש את היותה של ליברמן המקור לשיר. הוא טען, שגימבל והוא כתבו את השיר, נתנו אותו לליברמן, וזו העירה שהשיר מזכיר לה את תגובתה הרגשית החזקה למשמע שירתו של דון מקלין. מקלין עצמו טוען עד היום, שהוא אכן היווה את ההשראה לשיר של גימבל.
השיר שהה ארבעה שבועות במקום הראשון במצעד, נבחר להיכל התהילה של פרס גראמי ב-1999 והגיע למקום ה-360 ברשימת 500 השירים הגדולים בכל הזמנים של מגזין המוזיקה רולינג סטון. האלבום "Killing Me Softly" בו הופיע השיר, וכן גרסה של פלאק לשיר "סוזן" של לאונרד כהן, הגיע לכמות מכירות של פלטינה כפולה.
בהמשך הקריירה שיתפה פלאק פעולה עם הזמר דוני הת'וויי (Donny Hathaway) עד מותו ב-1979. שיריהם המשותפים "Where Is the Love" ו-"The Closer I Get to You" היו ללהיטים מוכרי-מיליונים. כן שרה עמו בדואט את שירו של ג'יימס טיילור, "You've Got a Friend".
ב-1975 עברה פלאק להתגורר בבניין הדקוטה בניו יורק, מול דירתם של ג'ון לנון ויוקו אונו.
בשנות השמונים לא חזרה פלאק על הישגיה מן העשור הקודם. ב-1982 ביצעה את שירו של ברט בכרך, "Making Love", בסרט באותו שם. ב-1986 הקליטה את שיר הנושא של סדרת הטלוויזיה "משפחת הוגאן", שליווה את הסדרה במשך שש עונות.
ב-2012 הוציאה פלאק את האלבום "Let it Be Roberta", הכולל גרסאות כיסוי לשירי הביטלס.
מלחמת גאורגיה–ארמניה

רקע

במהלך השלבים האחרונים של מלחמת העולם הראשונה החלו הגאורגים והארמנים להתכונן להגנה מפני תקיפה עות'מאנית. ביוני 1918, במטרה לעכב את ההתקדמות העות'מאנית הצפויה מראש לכיוון טביליסי, כבשו הגאורגים (באופן זמני למראית עין בלבד) את מחוז לורי, שהיה מאוכלס באותם ימים ברוב של 75% ארמנים. לאחר הפסקת האש של מודרוס ונסיגת העות'מאנים, נשארו הכוחות הגאורגיים בלורי. המנשביק הגאורגי איראקלי צרתלי הציע כי הארמנים יהיו בטוחים יותר מפני עוינות טורקית כאזרחים גאורגים. הגאורגים הציעו ועידה מרובעת בהשתתפות גאורגיה, ארמניה, אזרבייג'ן והרפובליקה ההררית של צפון הקווקז, שתדון בהצעה הגאורגית. הארמנים דחו לחלוטין את ההצעה והוועידה. בדצמבר של אותה שנה התעמתו הגאורגים במרידה שהחלה בכפר אודזון (Օձուն) שבצפון מחוז לורי. בתוך ימים החלה העוינות בין שתי הרפובליקות.

מהלך המלחמה

ב-5 בדצמבר 1918 שלחו הארמנים כוחות להשתלט על נפות בורצ'לו ונפת אחלכלכי (אחלכלכי). העימות הצבאי הראשון התרחש ב-9 בדצמבר של אותה שנה. שלושה ימים לאחר מכן זכו הארמנים לניצחון בכפר סאנאהין (בצפון מחוז לורי), השתלטו על הכפר וסביבותיו, לאחר ביצוע התקפת פתע. מטרת הארמנים הייתה לבנות עמדות הגנה יעילות כנגד הגאורגים. הכוח הפורץ העיקרי נעצר והצבא הגאורגי הרכוב הגיב במתקפת נגד וזכה בניצחון, ב-29 בדצמבר של אותה שנה, בקרב בשולאוורי. לאחר ההצלחה הנחרצת, החליט מטה הצבא הגאורגי לצעוד לכיוון ירוואן כמסע ענישה, אולם העוינות הסתיימה בכפר סָדַחלוֹ בליל ה-31 בדצמבר, כאשר הצדדים הלוחמים הסכימו על הפסקת אש בתיווך בריטי.
במהלך העוינות בין הצדדים, ב-12‏-14 בדצמבר, נערכו שיחות משולשות בטביליסי, בין גאורגיה ארמניה ובריטניה. בעקבות שיחות אלה נחתו ב-15 בדצמבר חיילים בריטים בנמל פותי וב-25 בדצמבר הגיעו החיילים הבריטים לטביליסי והחליפו את החיילים הגרמנים. השלמת הפינוי הרשמית של הגרמנים מהעיר הייתה רק ביום שלאחר מכן. נוכחותם של החיילים הבריטים באזור אפשרה לבריטים לכפות הסכם הפסקת אש והסכם שלום בסופו של דבר.

אחרית דבר

בתחילת ינואר 1919 חתמו שני הצדדים על הסכם שלום בתיווך הבריטים. הממשלה הארמנית ביטלה את תביעותיה על מחוזות אחלכלכי וארדהאן באופן רשמי, כאשר הגאורגים הסכימו לממשל משותף על פרובינציית לורי של מחוז בורצ'לו. ההסכם הותיר את שני הצדדים לא מרוצים ומלאי חשדנות הדדית. סיום המלחמה, שעלותה הייתה יקרה עבור שתי הרפובליקות החדשות, גרם לבעיות תחבורה קשות בין שתי המדינות. אף על פי ששתי המדינות סבלו יחדיו תחת השלטון העות'מאני, הן פנו אחת כנגד השנייה לאחר שקיבלו עצמאות ממנה בעוד ששאר העולם ליקק את פצעי מלחמת העולם הראשונה.
אמירטס

תולדות החברה

חברת אמירטס נוסדה בשנת 1985 על ידי ממשלת הנסיכות דובאי. טיסותיה הראשונות היו בקווים לערים שונות בהודו, במטוסי איירבוס A300 ובואינג 737-300 שהיו חכורים מחברת פקיסטן אינטרנשיונל איירליינס. בהמשך החלו להשתמש במטוסי בואינג 727-200 שנקנו משירות הטיסות המלכותי של איחוד האמירויות. מטוסים אלו שימשו את החברה עד שהחלה לקבל את הדגמים החדשים שהוזמנו מאיירבוס - איירבוס A300-R600 ו-A310-300.
בשנת 1987 החלה החברה להפעיל טיסות לאירופה והקו הראשון שהופעל היה ללונדון. בשנת 1990 החלה החברה להפעיל טיסות גם למזרח הרחוק והיעד הראשון היה סינגפור.
חברת אמירטס מעסיקה עובדים מלאומים שונים בעולם. אמירטס היא נותנת החסות הרשמית של קבוצות הכדורגל: ארסנל (שגם אצטדיונה הביתי נקרא על שם אמירטס, אצטדיון האמירויות) המבורג, פריס סן ז'רמן, מילאן, ריאל מדריד, בנפיקה ליסבון, וניו יורק קוסמוס.
באוגוסט 2015 הודיעה החברה כי בתחילת 2016 תחנוך את קו הטיסה הישיר הארוך בעולם: מדובאי לפנמה סיטי בלא פחות מ-17.35 שעות.
מוטקה חב"ד

מרדכי (מוֹטקֶה) חב"ד (לעיתים נכתב: כאַבּאַד) (1820, וילנה – 1880, שם) היה בדחן יידיש בווילנה וגיבור בדיחות ידוע.

ביוגרפיה

מוטקה (מרדכי) חב"ד נקרא קודם "מוטקה לץ", אך עם נישואיו לבתו של חסיד חב"ד אמיד בווילנה, דרש ממנו חותנו להסב את שמו ל"מוטקה חב"ד". דעה אחרת בעניין טוענת, שמשכילי וילנה התקשו לקבל את נישואיו של הלץ החופשי דווקא לבת של חסיד חב"ד, ומכעסם עליו קראו לו "מוטקה חב"ד", כלומר "חכמה בלי דעת".
מוטקה חב"ד נודע בחריפות לשונו, בביקורתו חסרת הפשרות, בחדות מבטו, ובהעשרת הפולקלור העממי היידישאי בווילנה, ובערים נוספות בסביבתה. הוא התפרנס ממתן "שירותי ליצנות" לגבירים ובעלי יכולת, היה תעלולן ומתחן ידוע, והתפרסם בעיקר בכושר האלתור שלו.
מוטקה חב"ד חבר לראשי הקהילה בווילנה, ובמיוחד לר' יודל אופאטוב, שכונה גם בשם "התקיף הידוע", איש ציבור אלים ושתלטני, שעלה מתחתיות החברה בווילנה עד לראשות הקהילה. אופטוב, שהיה בנעוריו מצחצח נעליים פשוט, התהדר ברכושו, ונהג לסייר ברחובות וילנה היהודית במרכבה מהודרת, מלווה בשרתים ועושי דברו. מוטקה חב"ד נשכר למסעי ראווה אלה, ישב ליד הגביר אופטוב, ושעשע אותו לאורך הדרך. בסיפור הפולקלוריסטי הוצבה דמותו של הליצן העני וחד הלשון מכאן והעשיר המופלג, הנלעג והדחוי, מכאן. בכל המפגשים ביניהם בסיפור ובבדיחה העממית יוצא מוטקה כשידו על העליונה ואופאטוב מוצג ככלי ריק.
גם לאחר מותו בשנת 1880 לא נשכח מוטקה חב"ד, והמשיך לחיות במסכת הפולקלור היידישאי בווילנה, כמוקיון, ליצן, בדחן והומוריסטן, עד להשמדת יהדות וילנה בידי הנאצים ועוזריהם הליטאים. ב"ספר הבדיחה והחידוד" של אלתר דרויאנוב יש למעלה משלושים חידודים והלצות המיוחסות למוטקה חב"ד (דרויאנוב, לפי שיטתו העברית, מאיית את שמו: 'מָדְכֶּי חבד'). באחד מהם מסופר:
רצונך, רבי יהודה, שתחיה עולמית? – אמר מדכי חב"ד ליודל אופאטוב. – קוּם ועקור דירתך מווילנה לבולטרימנץ [עיירה יהודית קטנה וענייה, סמוכה לווילנה].

ליגלג עליו יודל: מדכי, כלום מלאך-המוות אין לו שליטה בבולטרימנץ שלך?

החזיר לו מדכי: מלאך-המוות יש לו שליטה בכל מקום, אבל קבלה היא בידי מאבותי ומאבות-אבותי, שמששת ימי בראשית ועד היום לא מת יהודי עשיר בבולטרימנץ...
— אלתר דרויאנוב, ספר הבדיחה והחידוד: עניים ועשירים, קבצנים וקמצנים, בפרויקט בן-יהודה
סוף לא טוב

הפקה

האלבום יצא כמעט 14 שנה לאחר אלבומה הקודם של הלהקה, "הו הו", שיצא באביב 1995. לאחר שהלהקה התפרקה בתחילת 1996, פנו שני חברי הלהקה המרכזיים, אורן ברזילי ושי להב, למקומות ותחומים שונים בתוך ומחוץ לקריירה המוזיקלית. במהלך השנים החל הקהל לפתח עניין מוגבר בלהקת העבר, שהוביל למופע איחוד מוצלח בשנת 2004.
לאחר סיבוב הופעות קצר נוסף שנה לאחר מכן, החליטו חברי הלהקה בקיץ 2007 להתאחד באופן אחיד ולכתוב שירים חדשים, כשהם מנגנים בהופעות המחודשות שניים מתוכם - "אז" ו"עולם שקט". ביוני 2008 יצא הסינגל הראשון מהאלבום המיועד, "היא כל הסיפור". השיר הושמע בכל תחנות הרדיו באופן מכובד וזכה להצלחה יחסית. שבועות ספורים אחרי שהסינגל יצא והאלבום היה בשלביו הסופיים, חלה אורן ברזילי ב"תסמונת גיאן-בארה", שהובילה להקפאה של פרויקט האלבום וסיבוב ההופעות לקידומו.
לאחר שיקום של כחצי שנה חזרה הלהקה לפעילות מלאה וסינגל שני יצא בפברואר 2009, "עולם שקט", שזכה להצלחה עוד יותר מקודמו. חודש וחצי לאחר מכן יצא  האלבום המלא, "סוף לא טוב". הסינגל השלישי מתוך האלבום יצא במקביל, והוא נקרא "האש שלה". חודשים ספורים לאחר מכן יצא הסינגל "עוד יום" שלא זכה להצלחה בהתחלה, לאחר כמה שבועות הסינגל זכה להצלחה רבה.
באלבום, מלבד להב וברזילי, השתתפו בנגינה יובי חייבי ואורן זיו, שמלווים את הלהקה מאז 2004 בהופעות.
השיר שחותם את האלבום, "אגמה", הוא בעצם קטע כליי שיועד להיכנס לאלבומה השני של הלהקה משנת 1994, "מופע הארנבות של ד"ר קספר 2", אך נשאר בחוץ וקיבל כעבור 15 שנים את הבמה שלו.
שיר הנושא של האלבום, "סוף לא טוב", הוא השיר הראשון בסדר כרונולוגי מאז שיר הפירוק של הלהקה מ-1995,
השיר שחתם את אלבומם "הו הו" - "רוח גדולה". באופן סמלי, אחרי ש"רוח גדולה" העיד על פירוק הלהקה והדהד במשך 11 שנים מהפירוק ועד האיחוד, "סוף לא טוב" מעיד על שובה של הלהקה, כמעין שיר תגובה. הדבר ניכר בשיר "רוח גדולה" בשורות:
עוצמים עיניים כי רוצים לעוף רחוק, אוחזים ידיים והכל נהיה מתוק. רוח גדולה אולי רק את יכולה, להחזיר הכל להתחלה?"
— רוח גדולה
בשיר "סוף לא טוב" הופיעו השורות:
אחת עשרה שנה של לילה, אחת עשרה שנה בלי אור,
והמנגינה היא קראה לה, זה הזמן לחזור.
עם הידיים פתוחות למעלה נשבעים לא לעזוב,
קבלו אותנו שוב הלילה - מבטיחים סוף לא טוב
— סוף לא טוב